text: Stort ønske om politiskole til Vestkysten 
  21 maj 2015 kl. 12.19
  Fra politisk side er der tale om at flytte en afdeling af Politiskolen til provinsen. Esbjerg har budt ind, for de har noget unikt, som hverken Århus eller Aalborg kan konkurrere med, siger rektor.
  Ifølge flere politikere skal Politiskolen ikke kun ligge i Brøndby. En afdeling i provinsen er foreslået, og den er Esbjerg helt med på.
  - Vi har noget unikt at byde på, siger UC Syddanmarks rektor, Birthe Friis Mortensen til TV SYD.
  - Vi har rigtig mange sundhedsuddannelser i Esbjerg, og der vil en politiskole passe rigtig godt ind, fortæller hun.
  Og konkurrencen fra større byer giver ikke nervøsitet i Esbjerg.
  - Der findes allerede et så stort fagligt miljø i byen, og det får man ikke andre steder, forklarer rektoren.
  Byen har netop etableret en såkaldt kompetenceklynge omkring sundhed, beredskab og det præhospitale område. En klynge bestående af følgende uddannelser:
  UC Syddanmark, Esbjerg Kommune, Forsvarsakademiet, Sosu-skolen Esbjerg, Falck, Varde Kommune, Rybners, Syddansk Universitet, Sydvestjysk Sygehus, Aalborg Universitet og Maskinmesterskolen.
  - Ønsket for en politiuddannelse er stort, men om det sker og hvornår det eventuelt besluttes, ved vi ikke, siger Birthe Friis Mortensen.
  